CELEX: 32019D0638
Language: el
Date: 2019-04-15 00:00:00
Title: Απόφαση (ΕΕ) 2019/638 του Συμβουλίου, της 15ης Απριλίου 2019, σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης κατά τη δέκατη τέταρτη σύνοδο της διάσκεψης των μερών όσον αφορά ορισμένες τροποποιήσεις των παραρτημάτων II, VIII και IX της σύμβασης της Βασιλείας για τον έλεγχο της διασυνοριακής διακίνησης επικίνδυνων αποβλήτων και της διάθεσής τους

24.4.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 109/19
               
            
         ΑΠΟΦΑΣΗ (ΕΕ) 2019/638 ΤΟΥ ΣΥΜΒΟΥΛΙΟΥ
         της 15ης Απριλίου 2019
         σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης κατά τη δέκατη τέταρτη σύνοδο της διάσκεψης των μερών όσον αφορά ορισμένες τροποποιήσεις των παραρτημάτων II, VIII και IX της σύμβασης της Βασιλείας για τον έλεγχο της διασυνοριακής διακίνησης επικίνδυνων αποβλήτων και της διάθεσής τους
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 192 παράγραφος 1, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η σύμβαση της Βασιλείας για τον έλεγχο της διασυνοριακής διακίνησης επικίνδυνων αποβλήτων και της διάθεσής τους («σύμβαση») ετέθη σε ισχύ το 1992 και συνήφθη από την Ένωση με την απόφαση 93/98/ΕΟΚ του Συμβουλίου (1).
                  
               
                     (2)
                  
                  
                     Ο κανονισμός (ΕΚ) αριθ. 1013/2006 του Ευρωπαϊκού Κοινοβουλίου και του Συμβουλίου (2) υλοποιεί τη σύμβαση και την απόφαση του Συμβουλίου του Οργανισμού Οικονομικής Συνεργασίας και Ανάπτυξης (ΟΟΣΑ) C (2001)107/FINAL σχετικά με την αναθεώρηση της απόφασης C(92)39/FINAL για τον έλεγχο της διασυνοριακής διακίνησης αποβλήτων προοριζόμενων για εργασίες αξιοποίησης («απόφαση ΟΟΣΑ») στην Ένωση.
                  
               
                     (3)
                  
                  
                     Σύμφωνα με τη σύμβαση, η διάσκεψη των μερών εξετάζει και εγκρίνει, κατά τα δέοντα, τροποποιήσεις της σύμβασης. Οι τροποποιήσεις της σύμβασης εγκρίνονται σε σύνοδο της διάσκεψης των μερών.
                  
               
                     (4)
                  
                  
                     Κατά τη δέκατη τέταρτη σύνοδό της η διάσκεψη των μερών αναμένεται να εξετάσει και να εγκρίνει, κατά τα δέοντα, τροποποιήσεις των παραρτημάτων της σύμβασης. Οι εν λόγω τροποποιήσεις θα προσθέσουν καταχωρίσεις στα παραρτήματα II και VIII της σύμβασης και θα αναθεωρήσουν την καταχώριση Β3010 στο παράρτημα IX της σύμβασης.
                  
               
                     (5)
                  
                  
                     Προτάσεις, τις οποίες υπέβαλε η Νορβηγία, για την τροποποίηση των παραρτημάτων II, VIII και ΙΧ της σύμβασης διανεμήθηκαν στα μέρη στις 26 Οκτωβρίου 2018. Στις 6 Δεκεμβρίου 2018 διανεμήθηκε στα μέρη διόρθωση της πρότασης για την τροποποίηση του παραρτήματος IX. Με βάση τις προτάσεις, τα πλαστικά απόβλητα για τα οποία απαιτείται ειδική μέριμνα και τα επικίνδυνα πλαστικά απόβλητα, όπως ορίζεται σε νέες καταχωρίσεις στα παραρτήματα II και VIII της σύμβασης, θα εμπίπτουν στο σύστημα ελέγχου της σύμβασης ενώ τα μη επικίνδυνα πλαστικά απόβλητα που εμπίπτουν στην αναθεωρημένη καταχώριση B3010 στο παράρτημα IX της σύμβασης θα συνεχίσουν να αποτελούν αντικείμενο εμπορίας μεταξύ χωρών υπό τους ίδιους όρους, δυνάμει της σύμβασης.
                  
               
                     (6)
                  
                  
                     Η Ένωση θα πρέπει να στηρίξει τους στόχους των προτεινομένων τροποποιήσεων των παραρτημάτων της σύμβασης, δεδομένου ότι θα συμβάλουν στη βελτίωση των ελέγχων των εξαγωγών πλαστικών αποβλήτων, στην πρόληψη των εξαγωγών πλαστικών αποβλήτων σε χώρες που δεν διαθέτουν επαρκείς υποδομές για την αποτελεσματική συλλογή και περιβαλλοντικά ορθή διαχείριση των αποβλήτων, στη στήριξη της περιβαλλοντικά ορθής διαχείρισης των πλαστικών αποβλήτων, στη μείωση των κινδύνων να καταλήξουν τα πλαστικά απόβλητα στο περιβάλλον και στην πρόληψη του παγκόσμιου περιβαλλοντικού προβλήματος των θαλάσσιων απορριμμάτων. Η Ένωση θα πρέπει, εντούτοις, να προτείνει και να στηρίξει τις αλλαγές στις προτεινόμενες τροποποιήσεις των παραρτημάτων της σύμβασης που προτείνει η Νορβηγία, προκειμένου να διευκρινιστεί το πεδίο εφαρμογής τους, να βελτιωθεί το κείμενο, καθώς και να καθοριστεί κατάλληλη μεταγενέστερη ημερομηνία για την εφαρμογή των τροποποιήσεων σε σχέση με την προβλεπόμενη στο άρθρο 18 της σύμβασης, διευκολύνοντας, με τον τρόπο αυτόν, την εφαρμογή και την επιβολή τους.
                  
               
                     (7)
                  
                  
                     Είναι σκόπιμο να διατηρηθεί η υφιστάμενη κατάσταση για τις μεταφορές μη επικίνδυνων πλαστικών αποβλήτων, συμπεριλαμβανομένων ορισμένων μειγμάτων μη επικίνδυνων πλαστικών αποβλήτων εντός της Ένωσης και του ΕΟΧ, και, ως εκ τούτου, να μην χρησιμοποιηθεί το σύστημα ελέγχου που προκύπτει από την προσθήκη μίας καταχώρισης στο παράρτημα II της σύμβασης για τις εν λόγω μεταφορές. Για τον σκοπό αυτόν, η Ένωση θα πρέπει, στο μέτρο του αναγκαίου, να χρησιμοποιεί τις διαδικασίες που προβλέπονται στην απόφαση του ΟΟΣΑ και τη διαδικασία για τη σύναψη διμερών, πολυμερών ή περιφερειακών συμφωνιών ή διακανονισμών σχετικά με τη διασυνοριακή διακίνηση επικίνδυνων ή άλλων αποβλήτων με μέρη ή μη μέρη,σύμφωνα με τη σύμβαση, ώστε να διασφαλιστεί ότι δεν επιβάλλεται πρόσθετος έλεγχος σε μεταφορές μη επικίνδυνων πλαστικών αποβλήτων, συμπεριλαμβανομένων ορισμένων μειγμάτων μη επικίνδυνων πλαστικών αποβλήτων εντός της Ένωσης και του ΕΟΧ, ως αποτέλεσμα της έγκρισης της τροποποίησης του παραρτήματος II της σύμβασης ή της εναθεώρησης του σημείου B3010 του παραρτήματος IX της σύμβασης.
                  
               
                     (8)
                  
                  
                     Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης κατά τη δέκατη τέταρτη σύνοδο της διάσκεψης των μερών, όσον αφορά τις τροποποιήσεις στα παραρτήματα II, VIII και IX της σύμβασης, καθώς οι εν λόγω τροποποιήσεις θα είναι δεσμευτικές για την Ένωση και μπορεί να επηρεάσουν με καθοριστικό τρόπο το περιεχόμενο του δικαίου της Ένωσης, ήτοι τον κανονισμό (ΕΚ) αριθ. 1013/2006,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Η θέση που πρέπει να ληφθεί εξ ονόματος της Ένωσης κατά τη δέκατη τέταρτη σύνοδο της διάσκεψης των μερών της σύμβασης της Βασιλείας για τον έλεγχο της διασυνοριακής διακίνησης επικίνδυνων αποβλήτων και της διάθεσής τους («σύμβαση») συνίσταται στη στήριξη και στην έγκριση των τροποποιήσεων των παραρτημάτων II, VIII και IX της σύμβασης προκειμένου να προστεθούν και να αναθεωρηθουν καταχωρίσεις σχετικά με τα πλαστικά απόβλητα, με την επιφύλαξη των ακόλουθων παρατηρήσεων:
               
                           α)
                        
                        
                           Η Ένωση στηρίζει τις προτεινόμενες τροποποιήσεις της Νορβηγίας να προστεθεί στο παράρτημα II της σύμβασης μία νέα καταχώριση για τα μη επικίνδυνα πλαστικά απόβλητα (η οποία θα πρέπει να υπόκειται στο σύστημα ελέγχου της σύμβασης), εφόσον διευκρινιστεί ότι αυτή η καταχώριση καλύπτει επίσης μείγματα μη επικίνδυνων πλαστικών αποβλήτων και εφόσον η εν λόγω καταχώριση οριστεί σαφώς, μεταξύ άλλων, με σαφή διατύπωση της καταχώρισης B3010 στο παράρτημα IX της σύμβασης, με σκοπό να διευκολυνθεί η εφαρμογή και η επιβολή των υποχρεώσεων των μερών που απορρέουν από την προσθήκη της νέας καταχώρισης για μη επικίνδυνα πλαστικά απόβλητα στο παράρτημα II της σύμβασης·
                        
                     
                           β)
                        
                        
                           Η Ένωση στηρίζει τις προτεινόμενες τροποποιήσεις της Νορβηγίας να προστεθεί στο παράρτημα VIII της σύμβασης μία νέα καταχώριση για τα επικίνδυνα πλαστικά απόβλητα (η οποία θα πρέπει να υπόκειται στο σύστημα ελέγχου), εφόσον διευκρινιστεί ότι η εν λόγω καταχώριση καλύπτει επίσης μείγματα επικίνδυνων πλαστικών αποβλήτων·
                        
                     
                           γ)
                        
                        
                           Η Ένωση στηρίζει την πρόταση της Νορβηγίας για την αναθεώρηση της καταχώρισης B3010 για τα μη επικίνδυνα πλαστικά απόβλητα (η οποία θα πρέπει να υπόκειται στο σύστημα ελέγχου εκτός εάν τα απόβλητα αυτά περιέχουν υλικό που ανήκει σε κατηγορία του παραρτήματος I της σύμβασης, σε βαθμό που να προκαλεί την εμφάνιση επικίνδυνων χαρακτηριστικών στο παράρτημα III της σύμβασης) στο παράρτημα IX της σύμβασης, εφόσον η εν λόγω πρόταση τροποποιηθεί προκειμένου να:
                           
                                       i)
                                    
                                    
                                       διευκρινιστεί το πεδίο εφαρμογής, ώστε να συμπεριλαμβάνονται στην καταχώριση μόνον τα μη ανάμικτα πλαστικά υλικά που προορίζονται για ανακύκλωση ή προετοιμασία προς επαναχρησιμοποίηση, κατά προτίμηση περιορισμένο μόνο στην εργασία R3 στο παράρτημα IV της σύμβασης·
                                    
                                 
                                       ii)
                                    
                                    
                                       βελτιωθεί το κείμενο και να απλουστευθεί ο ορισμός της καταχώρισης Β3010 του παραρτήματος IX της σύμβασης, ώστε να διευκολυνθεί η εφαρμογή και η επιβολή των υποχρεώσεων των μερών που απορρέουν από την αναθεώρηση της εν λόγω καταχώρισης, ιδίως δεδομένου ότι η εν λόγω καταχώριση συνδέεται με την προτεινομένη καταχώριση για τα μη επικίνδυνα πλαστικά απόβλητα στο παράρτημα II της σύμβασης·
                                    
                                 
                     
                           δ)
                        
                        
                           Η Ένωση προτείνει και στηρίζει τον καθορισμό κατάλληλης μεταγενέστερης ημερομηνίας για την εφαρμογή των τροποποιήσεων σε σχέση με την προβλεπόμενη ημερομηνία στο άρθρο 18 της σύμβασης.
                        
                     
            
               2.   Σε περίπτωση που εγκριθεί η προσθήκη νέας καταχώρισης για μη επικίνδυνα πλαστικά απόβλητα, στο παράρτημα II, ή η αναθεώρηση της καταχώρισης B3010 στο παράρτημα IX της σύμβασης, ή και τα δύο, κατά τη δέκατη τέταρτη σύνοδο της διάσκεψης των μερών της σύμβασης, η Ένωση, στο μέτρο του αναγκαίου, λαμβάνει τα απαιτούμενα μέτρα δυνάμει της απόφασης ΟΟΣΑ και του άρθρου 11 της σύμβασης ώστε να διασφαλιστεί ότι παραμένουν ανεπηρέαστοι οι τρέχοντες έλεγχοι των μεταφορών μη επικίνδυνων πλαστικών αποβλήτων, συμπεριλαμβανομένων ορισμένων μειγμάτων μη επικίνδυνων πλαστικών αποβλήτων εντός της Ένωσης και του ΕΟΧ.
            
         
         
            Άρθρο 2
            Οι εκπρόσωποι της Ένωσης μπορούν να συμφωνήσουν ήσσονος σημασίας αλλαγές της θέσης που αναφέρεται στο άρθρο 1 υπό το πρίσμα εξελίξεων στη δέκατη τέταρτη συνεδρίαση της διάσκεψης των μερών, στο πλαίσιο διαβούλευσης με τα κράτη μέλη, κατά τις επιτόπιες συνεδριάσεις συντονισμού, χωρίς περαιτέρω απόφαση του Συμβουλίου.
         
         
            Άρθρο 3
            Η παρούσα απόφαση αρχίζει να ισχύει την ημέρα της έκδοσής της.
         
         
            Λουξεμβούργο, 15 Απριλίου 2019.
            
               
                  Για το Συμβούλιο
               
               
                  Ο Πρόεδρος
               
               P. DAEA
            
         
         
            (1)  Απόφαση 93/98/ΕΟΚ του Συμβουλίου, της 1ης Φεβρουαρίου 1993, σχετικά με τη σύναψη, εξ ονόματος της Κοινότητας, της σύμβασης για τον έλεγχο της διασυνοριακής διακίνησης επικίνδυνων αποβλήτων και της διάθεσής τους (σύμβαση της Βασιλείας) (ΕΕ L 39 της 16.2.1993, σ. 1).
         
            (2)  Κανονισμός (ΕΚ) αριθ. 1013/2006 του Ευρωπαϊκού Κοινοβουλίου και του Συμβουλίου, της 14ης Ιουνίου 2006, για τις μεταφορές αποβλήτων (ΕΕ L 190 της 12.7.2006, σ. 1).